PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FV/3/1/005	Bratislava 13. januára 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa DaimlerChrysler AG, Epplestraße 225, 70567 Stuttgart, Spolková republika Nemecko, zastúpeného splnomocneným právnym zástupcom JUDr. Martinom Nedelkom, advokátom, Gleiss Lutz, v.o.s., Jugoslávská 29, 120 00 Praha 2, Česká republika, vo veci koncentrácie podnikateľov DaimlerChrysler AG, Epplestraße 225, 70567 Stuttgart, Spolková republika Nemecko a Motor-Car Wiesenthal & Co., s.r.o., Tuhovská 5, 831 07 Bratislava, IČO: 35 828 153 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľom DaimlerChrysler AG, Epplestraße 225, 70567 Stuttgart, Spolková republika Nemecko nad časťou podniku podnikateľa Motor‑Car Wiesenthal & Co., s.r.o., Tuhovská 5, 831 07 Bratislava, IČO: 35 828 153 na základe Konzorciálnej zmluvy medzi DaimlerChrysler AG, Epplestraße 225, 70567 Stuttgart, Spolková republika Nemecko, Motor-Car Wiesenthal & Co., s.r.o., Tuhovská 5, 831 07 Bratislava a Wiesenthal & Co. AG, Trostraße 109-111, A‑1102 Viedeň, Rakúska republika zo dňa 25. 10. 2004.
O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 2. 11. 2004 listom zaevidovaným pod číslom 5647/2004 prostredníctvom splnomocneného právneho zástupcu JUDr. Martina Nedelku, advokáta, Gleiss Lutz, v.o.s., Jugoslávská 29, 120 00 Praha 2, Česká republika doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí výlučnej kontroly spoločnosťou DaimlerChrysler AG so sídlom Epplestraße 225, 70567 Stuttgart, Spolková republika Nemecko (ďalej len „DaimlerChrysler“) prostredníctvom DaimlerChrysler Automotive Slovakia, s.r.o., Panónska cesta 31, 851 04 Bratislava, IČO: 35 780 754 (ďalej len „DaimlerChrysler Slovakia“) nad časťou podniku podnikateľa Motor-Car Wiesenthal & Co., s.r.o. so sídlom Tuhovská 5, 831 07 Bratislava, IČO: 35828153 (ďalej len „Motor-Car Wiesenthal“).

Dňa 2. 11. 2004 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie. Predmetnému správnemu konaniu bolo pridelené číslo 0117/OK/2004.

Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t. j. oznámenie koncentrácie bolo neúplné.

Oznamovateľ listom, zaevidovaným úradom pod číslom 5692/2004 dňa 5. 11. 2004 doplnil oznámenie koncentrácie o chýbajúce informácie a podklady podľa § 10 ods. 12 zákona a vyhlášky. Dňom 8. 11. 2004 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie.

O vyššie uvedených skutočnostiach úrad upovedomil účastníka konania listom číslo 5925/PMÚ SR/2004 zo dňa 16. 11. 2004.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk na účet úradu dňa 3. 11. 2004.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

DaimlerChrysler je akciová spoločnosť založená podľa nemeckého práva so sídlom Epplestraße 225, 70567 Stuttgart, Spolková republika Nemecko, zapísaná v Obchodnom registri Obvodného súdu Stuttgart pod číslom HRB 19360. Predmetom činnosti spoločnosti DaimlerChrysler je vývoj, výroba a predaj osobných automobilov značiek Maybach, Mercedes-Benz, Chrysler, Jeep, Dodge a smart a nákladných automobilov a autobusov značiek Mercedes-Benz, Freightliner, Setra, Sterling, Unimog a Western Star. DaimlerChrysler ďalej zaisťuje servisné, finančné a iné služby súvisiace s výrobou a predajom týchto automobilových značiek.

DaimlerChrysler kontroluje v Slovenskej republike spoločnosť DaimlerChrysler Slovakia, ktorá je dovozcom osobných automobilov značiek Jeep, Chrysler a Dodge ako aj náhradných dielov a príslušenstva pre automobily týchto značiek. Ďalej spoločnosť DaimlerChrysler pôsobí v Slovenskej republike prostredníctvom svojej nepriamej dcérskej spoločnosti DaimlerChrysler Services Slovensko, s.r.o., Tuhovská 5, 830 06 Bratislava, IČO: 35 728 116 v oblasti finančných a leasingových služieb týkajúcich sa nákupu a predaja automobilov vyrábaných spoločnosťou DaimlerChrysler.

Z vyššie uvedených skutočností vyplýva, že DaimlerChrysler je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Motor-Car Wiesenthal je spoločnosť s ručením obmedzeným so sídlom Tuhovská 5, 831 07 Bratislava, zapísaná v Obchodnom registri Okresného súdu Bratislava I, oddiel Sro, vložka č. 25723/B, IČO: 35 828 153. Spoločnosť Motor-Car Wiesenthal bola do 31. 10. 2004 výhradným generálnym dovozcom a od 1. 11. 2004 je nevýhradným generálnym dovozcom niektorých automobilov vyrábaných podnikateľom DaimlerChrysler ako aj náhradných dielov a príslušenstva k týmto automobilom do Slovenskej republiky. Konkrétne ide o osobné automobily značiek Mercedes-Benz a smart,  nákladných automobilov značiek Mercedes-Benz a Unimog a autobusov značky Mercedes-Benz a Setra.

Na základnom imaní spoločnosti Motor-Car Wiesenthal sa podieľa s 90 % spoločnosť Wiesenthal & Co. AG, Trostraße 109-111, A‑1102 Viedeň, Rakúska republika (ďalej len „Wiesenthal“) a s 10 % Ing. Andrej Glatz. Motor-Car Wiesenthal nekontroluje žiadneho podnikateľa, avšak spoločnosť Wiesenthal má priamo alebo nepriamo väčšinový podiel v 17 spoločnostiach, ktoré sa zaoberajú maloobchodným predajom vozidiel vyrábaných podnikateľom DaimlerChrysler.

Keďže spoločnosť Motor-Car Wiesenthal je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo 
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrola podľa § 9 ods. 4 zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa § 9 ods. 3 zákona časť podniku podnikateľa podľa § 9 ods. 1 písm. b) zákona je na účely tohto zákona organizačná zložka podniku (§ 7 Obchodného zákonníka) alebo aktíva, na ktorých základe možno dosahovať obrat.

Dňa 22. 10. 2004 bola uzavretá Konzorciálna zmluva medzi DaimlerChrysler AG, Epplestraße 225, 70567 Stuttgart, Spolková republika Nemecko, Motor-Car Wiesenthal & Co., s.r.o., Tuhovská 5, 831 07 Bratislava a Wiesenthal & Co. AG, Trostraße 109-111, A‑1102 Viedeň, Rakúska republika (ďalej len „Zmluva“), v ktorej sa podnikateľ  Motor-Car Wiesenthal zaviazal previesť na podnikateľa DaimlerChrysler Slovakia na základe osobitnej kúpnej zmluvy (ďalej len „kúpna zmluva“) podstatnú časť svojich aktív. Návrh kúpnej zmluvy na časť podniku medzi DaimlerChrysler Slovakia a Motor-Car Wiesenthal tvorí prílohu k Zmluve. Na základe kúpnej zmluvy získa DaimlerChrysler Slovakia od podnikateľa Motor-Car Wiesenthal hmotné a nehmotné aktíva predstavujúce podstatnú časť podniku podnikateľa Motor-Car Wiesenthal, konkrétne nové automobily, použité automobily, nové náhradné diely a ďalšie majetkové hodnoty. Zároveň budú na podnikateľa DaimlerChrysler Slovakia prevedené všetky práva a povinnosti zo zmlúv uzavretých podnikateľom Motor-Car Wiesenthal. S prevádzanými aktívami prechádzajú na podnikateľa DaimlerChrysler Slovakia aj práva a povinnosti z pracovnoprávnych vzťahov so súvisiacimi zamestnancami podnikateľa Motor-Car Wiesenthal. Z uvedeného vyplýva, že na spoločnosť DC Slovakia bude prevedený všetok podstatný majetok spoločnosti Motor-Car Wiesenthal a táto spoločnosť prestane vykonávať akúkoľvek činnosť spojenú s činnosťou generálneho dovozcu vozidiel vyrábaných podnikateľom DaimlerChrysler. Preto je možné priradiť doteraz dosahovaný obrat spoločnosti Motor-Car Wiesenthal týmto aktívam.

Je nutné podotknúť, že na základe Zmluvy získa podnikateľ Motor-Car Wiesenthal 49 % podiel na základnom imaní podnikateľa DaimlerChrysler Slovakia a zároveň aj právo menovať jedného z dvoch konateľov podnikateľa DaimlerChrysler Slovakia. Úrad sa preto zaoberal otázkou, či na základe Zmluvy získa podnikateľ Motor-Car Wiesenthal spoločnú kontrolu nad podnikateľom DaimlerChrysler Slovakia. Úrad pri skúmaní tejto otázky vychádzal zo znenia príslušných ustanovení Zmluvy, z návrhu spoločenskej zmluvy podnikateľa DaimlerChrysler Slovakia a z návrhu organizačného poriadku konateľov podnikateľa DaimlerChrysler Slovakia, ktoré tvoria prílohy Zmluvy. Na základe posúdenia uvedených dokumentov úrad dospel k záveru, že podnikateľ Motor-Car Wiesenthal bude mať spoločne s podnikateľom DaimlerChrysler určité právomoci v oblasti operatívneho riadenia, avšak v otázkach strategického charakteru bude vykonávať rozhodujúci vplyv na podnikateľa DaimlerChrysler Slovakia podnikateľ DaimlerChrysler samostatne. Preto Zmluvou nedochádza k zmene výlučnej kontroly podnikateľa DaimlerChrysler na spoločnú kontrolu podnikateľov DaimlerChrysler a Motor-Car Wiesenthal nad podnikateľom DaimlerChrysler Slovakia. Zmluva ako aj jej prílohy boli označené za predmet obchodného tajomstva a sú súčasťou spisového materiálu.

Na základe vyššie uvedených skutočností a na základe analýzy kúpnej zmluvy úrad zistil, že prevádzané aktíva predstavujú aktíva, na základe ktorých možno dosahovať obrat a teda predstavujú časť podniku v zmysle § 9 ods. 3 zákona. Na základe Zmluvy dochádza k získaniu nepriamej kontroly podnikateľom DaimlerChrysler nad časťou podniku podnikateľa Motor-Car Wiesenthal prostredníctvom podnikateľa DaimlerChrysler Slovakia a teda ku koncentrácií podnikateľov DaimlerChrysler a Motor-Car Wiesenthal podľa § 9 ods. 1 písm. b) v spojení s § 9 ods. 4 písm. a) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Podľa § 10 ods. 11 zákona oznámenie koncentrácie podáva podnikateľ, ktorý získava kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkom správneho konania je podnikateľ DaimlerChrysler, ktorý získava nepriamu kontrolu nad časťou podniku podnikateľa Motor-Car Wiesenthal.

V prípadoch kedy koncentrácia má formu získania výlučnej kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu účastníkom koncentrácie je podnikateľ, nad ktorého časťou sa kontrola získava, vzhľadom na to, že vo všeobecnosti časť podniku podnikateľa nemá právnu subjektivitu. 

Z uvedeného vyplýva, že účastníkom predmetnej koncentrácie je spoločnosť DaimlerChrysler, ktorá získava nepriamu kontrolu nad časťou podniku podnikateľa Motor-Car Wiesenthal, ako aj spoločnosť Motor-Car Wiesenthal, nad ktorým bola na základe Zmluvy kontrola získaná.

Koncentrácia podliehajúca kontrole úradu

Podľa § 10 ods. 1 zákona v znení neskorších predpisov koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona v znení neskorších predpisov  celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe podkladov a informácií predložených úradu úrad zistil, že podnikateľ DaimlerChrysler v roku 2003 dosiahol obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2003, presiahol 1,2 mld. Sk. Obrat podnikateľa DaimlerChrysler za predmetné obdobie v Slovenskej republike presiahol 360 mil. Sk a aj podnikateľ Motor-Car Wiesenthal za rok 2003 v Slovenskej republike dosiahol obrat prevyšujúci 360 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1, musí byť oznámená úradu do 30 pracovných dní odo dňa
a)	uzavretia zmluvy,
b)	oznámenia prijatia návrhu v obchodnej verejnej súťaži,
c)	doručenia rozhodnutia štátneho orgánu podnikateľovi,
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia zmluvy, t. j. 22. 10. 2004. Vzhľadom na to, že Zmluva bola uzavretá dňa 22. 10. 2004 a oznámenie koncentrácie bolo doručené úradu dňa 2. 11. 2004, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa výraznejšie prejavia účinky koncentrácie v rámci Slovenskej republiky. 

Hlavným predmetom činnosti podnikateľa DaimlerChrysler je výroba a predaj automobilov. Na území Slovenskej republiky DaimlerChrysler predáva osobné a nákladné automobily a autobusy značiek Chrysler, Jeep, Mercedes-Benz, Setra, smart a Unimog, ktorými pokrýva široké spektrum druhov a kategórií motorových vozidiel.

Jednotlivé druhy a kategórie motorových vozidiel upravujú §§ 2 a 3 vyhlášky Ministerstva dopravy, pôšt a telekomunikácií Slovenskej republiky č. 116/1997 Z.z. o podmienkach premávky vozidiel na pozemných komunikáciách v znení neskorších predpisov. Osobným automobilom (kategória M1) je motorové vozidlo určené na prepravu sediacich osôb a ich batožín, ktoré má najviac deväť miest na sedenie vrátane miesta pre vodiča a celkovú hmotnosť neprevyšujúcu 3,5 tony a ktorého priestor na batožiny nie je väčší ako priestor na prepravu osôb. Nákladným automobilom je motorové vozidlo určené na prepravu nákladov. Do kategórie N1 patria motorové vozidlá určené na prepravu nákladov s celkovou  hmotnosťou neprevyšujúcou 3,5 tony (v praxi označované ako ľahký úžitkový automobil), do kategórie N2 motorové vozidlá určené na prepravu nákladov s celkovou hmotnosťou prevyšujúcou 3,5 tony a neprevyšujúcou 12 ton a do kategórie N3 motorové vozidlá určené na prepravu nákladov s celkovou hmotnosťou prevyšujúcou 12 ton. Autobusom je motorové vozidlo určené na prepravu osôb a ich batožín, ktoré má viac ako osem miest na sedenie okrem miesta pre vodiča. Kategóriu M2 tvoria autobusy s celkovou hmotnosťou neprevyšujúcou 5 t a kategóriu M3 autobusy s celkovou hmotnosťou prevyšujúcou 5 t.

Osobné motorové vozidlá je možné, vzhľadom na ich technické parametre deliť do tried, pričom automobilový priemysel tradične rozpoznáva nasledujúce triedy: A - mini automobily, B - malé automobily, CD - automobily strednej triedy, D - automobily vyššej strednej triedy, E - luxusné automobily, F - športové automobily, G - terénne automobily a H - veľkopriestorové automobily.

Členenie na vyššie uvedené triedy nie je zásadné, keďže rozdiely medzi jednotlivými triedami sa znižujú, najmä čo sa týka vonkajších rozmerov vozidiel a vybavenia automobilov. Navyše užívatelia sa pri kúpe motorového vozidla rozhodujú nielen na základe technických parametrov, ale aj na základe iných kritérií, ktorými sú najmä cena vozidla, sila značky, veľkosť vnútorného priestoru, rozsah možného dodatočného vybavenia motorového vozidla ako aj cena, dĺžka, kvalita a dostupnosť záručného a pozáručného servisu, cena a dostupnosť náhradných dielov. 

S ohľadom na skutočnosť, že predmetná koncentrácia nevytvára alebo neposilňuje dominantné postavenie podnikateľa DaimlerChrysler, ktorého dôsledkom sú významné prekážky efektívnej hospodárskej súťaže ani na najužšie zadefinovaných tovarových relevantných trhoch tvorených jednotlivými triedami a kategóriami motorových vozidiel (ako je uvedené ďalej v rozhodnutí), úrad dospel k záveru, že nie je potrebné sa zaoberať presnou definíciou tovarového relevantného trhu. Na účely objektívneho posúdenia predmetnej koncentrácie je postačujúce definovať nasledujúce tovarové relevantné trhy: výroba a predaj osobných vozidiel, ľahkých úžitkových vozidiel, stredne ťažkých nákladných vozidiel, ťažkých nákladných vozidiel a autobusov.

Keďže podnikateľ DaimlerChrysler ako aj jeho konkurenti predávajú motorové vozidlá na celom území Slovenskej republiky, najužšie možným určením priestorového relevantného trhu výroby a predaja vyššie uvedených tovarových relevantných trhov je územie Slovenskej republiky. Vzhľadom na neexistenciu obchodných bariér v rámci Európskej únie, predaj rovnakých alebo len ľahko upravených motorových vozidiel na celom území Európskej únie a nízke dopravné náklady existuje predpoklad, že priestorový relevantný trh je určený aspoň územím Európskej únie. Avšak vychádzajúc zo skutočnosti, že, predmetná koncentrácia nevytvára alebo neposilňuje dominantné postavenie podnikateľa DaimlerChrysler, ktorého dôsledkom sú významné prekážky efektívnej hospodárskej súťaže ani na najužšie zadefinovanom relevantnom trhu, t. j. relevantnom trhu vymedzenom územím Slovenskej republiky (ako je uvedené v nasledujúcej časti tohto rozhodnutia), úrad dospel k záveru, že na účely objektívneho posúdenia predmetnej koncentrácie nie je potrebné zaoberať sa presnou definíciou priestorového relevantného trhu.

Ako je uvedené vyššie, podnikateľ Motor-Car Wiesenthal vykonáva činnosť autorizovaného dovozcu nových automobilov, náhradných dielov a príslušenstva na územie Slovenskej republiky. Zákazníkmi podnikateľa Motor-Car Wiesenthal sú predajcovia nových automobilov Z uvedeného vyplýva, že podnikateľ Motor-Car Wiesenthal je činný v distribúcií nových automobilov, náhradných dielov a príslušenstva na úrovni veľkoobchodu.

Distribúcia nových automobilov je vo všeobecnosti charakterizovaná pyramídovou štruktúrou, ktorá je tvorená výrobcom, autorizovaným importérom do príslušného štátu a autorizovanými predajcami, ktorí majú uzavretú zmluvu s autorizovaným importérom.

Sektor distribúcie nových automobilov sa vyznačuje určitými špecifikami. Keďže nové motorové vozidlá si vyžadujú špecializovanú údržbu a servis, umožňuje sa výrobcom automobilov prostredníctvom radu distribučných zmlúv vytvárať exkluzívne alebo selektívne distribučné systémy. To má za následok, že distribúcia motorových vozidiel je organizovaná po prísne vertikálnej línii so súťažou medzi jednotlivými značkami automobilov. Výrobca automobilov, prípadne autorizovaný dovozca si zachováva silný vplyv nad celou líniou siahajúcou až k jednotlivým predajcom na maloobchodnej úrovni. Dohody medzi podnikateľmi na jednotlivých úrovniach distribučného reťazca upravuje nariadenie Komisie (ES) č. 1400/2002 z 31. júla 2002 o uplatňovaní článku 81 ods. 3 zmluvy na niektoré kategórie vertikálnych dohôd a zosúladených postupov v sektore motorových vozidiel. Toto nariadenie nadobudlo v Slovenskej republike účinnosť 1. 11. 2004.

Čo sa týka dopytu po automobiloch na veľkoobchodnej úrovni, ten je značne odlišný od dopytu po motorových vozidlách na úrovni maloobchodu. Dopyt v maloobchode tvoria koncoví užívatelia automobilov (domácnosti, firmy, štátne inštitúcie), na úrovni veľkoobchodu sú to autorizovaní predajcovia automobilov. Kým na úrovni maloobchodného predaja je účelné členiť motorové vozidlá na triedy a kategórie, ktoré odrážajú odlišné potreby konečných zákazníkov, v distribúcii automobilov na úrovni veľkoobchodu takéto podrobné členenie je menej vhodné.

Z predložených informácií a podkladov vyplýva, že väčšina výrobcov motorových vozidiel predáva automobily prostredníctvom jedného autorizovaného dovozcu, prípadne využívajú viacerých dovozcov, ktorých kontrolujú. Výnimku tvoria koncern Volkswagen, ktorý motorové vozidlá značiek Škoda a Seat dováža prostredníctvom spoločnosti Škoda auto Slovensko, s.r.o. a automobily značiek Volkswagen a Audi prostredníctvom nezávislého autorizovaného importéra Porsche Slovakia, s.r.o. a koncern Ford, ktorý využíva pre každú z jeho značiek iného nezávislého importéra. Ďalšou výnimkou je práve podnikateľ DaimlerChrysler, ktorý dováža automobily značiek Chrysler a Jeep prostredníctvom podnikateľa DaimlerChrysler Slovakia a motorové vozidlá značiek Mercedes-Benz, Setra, smart a Unimog cez nezávislého dovozcu Motor-Car Wiesenthal.

Vzhľadom na to, že výrobcovia motorových vozidiel využívajú na distribúciu motorových vozidiel patriacich do rozličných segmentov v zásade jeden distribučný kanál (jedného autorizovaného dovozcu) ako aj vzhľadom na skutočnosť, že predmetná koncentrácia nevytvára alebo neposilňuje dominantné postavenie podnikateľa DaimlerChrysler, ktorého dôsledkom sú významné prekážky efektívnej hospodárskej súťaže ani na najužšie zadefinovaných tovarových relevantných trhoch tvorených jednotlivými triedami a kategóriami motorových vozidiel (ako je uvedené ďalej v rozhodnutí), úrad dospel k záveru, že nie je potrebné sa zaoberať presnou definíciou tovarového relevantného trhu. Na účely objektívneho posúdenia predmetnej koncentrácie nie je nutné posudzovať postavenie podnikateľov činných v distribúcii nových automobilov pre každú triedu a kategóriu samostatne a je postačujúce definovať nasledujúce tovarové relevantné trhy: distribúcia osobných vozidiel, ľahkých úžitkových vozidiel, stredne ťažkých nákladných vozidiel, ťažkých nákladných vozidiel a autobusov na úrovni veľkoobchodu.

Pokiaľ ide o vymedzenie priestorovej dimenzie relevantných trhov, na ktorých pôsobí podnikateľ Motor-Car Wiesenthal, úrad vychádzal zo skutočnosti, že podnikateľ Motor-Car Wiesenthal ako aj ostatní dovozcovia nových motorových vozidiel distribuujú motorové vozidlá a predávajú ich autorizovaným predajcom na celom území Slovenskej republiky. Z uvedeného dôvodu je najužšie možným určením priestorového relevantného trhu vyššie uvedených tovarových relevantných trhov podnikateľa Motor-Car Wiesenthal územie Slovenskej republiky. Avšak vychádzajúc zo skutočnosti, že predmetná koncentrácia nevytvára alebo neposilňuje dominantné postavenie podnikateľa DaimlerChrysler, ktorého dôsledkom sú významné prekážky efektívnej hospodárskej súťaže ani na najužšie zadefinovanom relevantnom trhu, t. j. relevantnom trhu vymedzenom územím Slovenskej republiky (ako je uvedené v nasledujúcej časti tohto rozhodnutia), úrad dospel k záveru, že na účely objektívneho posúdenia predmetnej koncentrácie nie je potrebné zaoberať sa úplne presnou definíciou priestorového relevantného trhu.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie spoločnosti DaimlerChrysler, ktorého dôsledkom môžu byť významné prekážky efektívnej súťaže na relevantných trhoch.

Posudzovanou koncentráciou získa podnikateľ DaimlerChrysler kontrolu nad časťou podniku podnikateľa, prostredníctvom ktorého dováža do Slovenskej republiky ním vyrobené motorové vozidlá. Podnikateľ Motor-Car Wiesenthal teda pôsobí na tovarovom relevantnom trhu, ktorý je trhom odbytu vo vzťahu k tovarovému relevantnému trhu, na ktorom pôsobí podnikateľ DaimlerChrysler. Vzhľadom na vyššie uvedené sa jedná o koncentráciu podnikateľov pôsobiacich na rôznych úrovniach distribučného reťazca, a teda ide o vertikálnu koncentráciu. 

Keďže podnikateľ DaimlerChrysler kontroluje podnikateľa DaimlerChrysler Slovakia, ktorý je priamym konkurentom podnikateľa Motor-Car Wiesenthal v oblasti distribúcie nových motorových vozidiel na úrovni veľkoobchodu, má predmetná koncentrácia aj horizontálny charakter. Navyše bude nadobúdaná činnosť autorizovaného dovozcu priamo integrovaná medzi činnosti podnikateľa DaimlerChrysler Slovakia.

Preto úrad v ďalšom skúmal, či uskutočnením posudzovanej koncentrácie nedôjde k uzavretiu trhu na úrovni výroby a predaja motorových vozidiel alebo na úrovni veľkoobchodnej distribúcie motorových vozidiel, prípadne k iným negatívnym účinkom spôsobeným vertikálnou koncentráciou a či na vymedzených relevantných trhoch nedôjde k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Pri posúdení postavenia podnikateľa DaimlerChrysler na vymedzených relevantných trhoch úrad vychádzal z údajov o počte registrácií nových motorových vozidiel Centrálneho registra Prezídia Policajného zboru zverejňovaných Zväzom automobilového priemyslu Slovenskej republiky.

Ako vidno z tabuľky 1, v roku 2003 bolo zaregistrovaných 57 513 osobných automobilov, z čoho 908 vozidiel bolo od podnikateľa DaimlerChrysler, čo predstavuje podiel 1,65 %. Tradične najsilnejšie postavenie v oblasti osobných motorových vozidiel má koncern Volkswagen, ktorý, ako je uvedené v tabuľke 2, dosiahol s predajom 32324 ks automobilov podiel 56,20 %. Druhé a tretie miesto patria koncernom Renault a PSA, ktoré predali 5284, resp. 4493 ks osobných automobilov, čo je 9,19, resp. 7,81 %. 

Pri podrobnejšom členení kategórie osobných motorových vozidiel na jednotlivé triedy podnikateľ DaimlerChrysler dosahuje najväčší podiel v triedach D, E a F, t.j. medzi luxusnými a športovými automobilmi. Z údajov Zväzu automobilového priemyslu vyplýva, že v týchto triedach dochádza v jednotlivých rokoch k výrazným zmenám v počte predaných automobilov ako aj v podieloch jednotlivých výrobcov (okrem triedy E). Kým v roku 2003 dosiahol DaimlerChrysler v triede D podiel 38 %, v roku 2002 to bol podiel 27,29 % a v roku 2001 15,63 %. Podobne podiel automobilky BMW v roku 2003 predstavoval 21,28 %, v roku 2002 14,58 % a v roku 2001 9,03 % a koncernu Volkswagen v roku 2003 15,20 %, v roku 2002 16,27 % a v roku 2001 11,23 %.

V triede E dosahuje podnikateľ DaimlerChrysler stabilne podiely medzi 40‑50 %. V roku 2003 to bolo 41,61 %, v roku 2002 48,68 % a v roku 2001 50 %. Najviac sa k podielu podnikateľa DaimlerChrysler v roku 2003 priblížili Volkswagen s 30,87 % a BMW s 24,16 %, ktorí v roku 2002 dosiahli podiely 13,16 %, resp. 29,61 % a v roku 2001 11,23 %, resp. 14,91 %. Na základe uvedených údajov ako aj vývoja predaja konkurenčných výrobcov úrad dospel k záveru, že podnikateľ DaimlerChrysler je vystavený konkurencii aj v segmentoch D a E, minimálne zo strany automobiliek BMW a Volkswagen.

V triede F – športové automobily dosiahol podnikateľ DaimlerChrysler podiel 44,44 % (16 ks), za ním nasleduje BMW s 25 % (9 ks) a Hyundai s 13,95 % (5 ks). Celkovo bolo zaregistrovaných len 36 kusov športových automobilov, kým v roku 2002 sa zaregistrovalo 159 kusov a v roku 2001 162 kusov. V oboch uvedených rokoch viedla skupina Renault s podielom 40,25 % v roku 2002 (64 ks) a 50 % v roku 2001 (81 ks), pričom podiel podnikateľa DaimlerChrysler dosiahol v roku 2002 13,21 % (21 ks) a v roku 2001 6,17 % (10 ks). Na základe uvedeného možno konštatovať, že podiely v tejto triede sú veľmi citlivé na celkový počet predaných automobilov a predané kusy jednotlivých výrobcov, z čoho vyplýva, že vypočítané podiely jednotlivých výrobcov nezohľadňujú ich skutočné postavenie v tejto triede. Z uvedeného dôvodu ako aj vzhľadom na predané automobily konkurenčných automobiliek, predovšetkým Renault, PSA, BMW a Porsche podnikateľ Daimler Chrysler je vystavený konkurencii aj v tejto triede.

Tabuľka 1 – Prehľad registrácií osobných automobilov podnikateľa DaimlerChrysler v Slovenskej republike za rok 2003
Značka/trieda	A	B	C	CD	D	E	F	G	H	Spolu	
Chrysler 	0	0	0	5	8	4	0	0	15	32	
Jeep	0	0	0	0	0	0	0	11	0	11	
Mercedes	0	122	0	260	342	58	16	13	54	865	
smart	43	0	0	0	0	0	0	0	0	43	
Spolu	43	122	0	265	350	62	16	24	69	951	
Celkový predaj
(ks)	853	32711	15252	4762	921	149	36	774	2055	57513	
Podiel Daimler-Chrysler (%)	5,04	0,37	0,00	5,56	38,00	41,61	44,44	3,10	3,36	1,65	
Zdroj: Združenie automobilového priemyslu Slovenskej republiky
Vysvetlivky: A - mini automobily, B - malé automobily, C - automobily nižšej strednej triedy, CD - automobily strednej triedy, D - automobily vyššej strednej triedy, E - luxusné automobily, F - športové automobily, G - terénne automobily, H - veľkopriestorové automobily

Tabuľka 2 – Prehľad registrácií osobných automobilov niektorých výrobcov v Slovenskej republike za rok 2003
Výrobca/trieda	A	B	C	CD	D	E	F	G	H	Spolu	
Volkswagen
(Audi, Seat, Škoda, Volks-wagen) (ks)	0	21915	8294	1792	140	46	2	17	121	32327	
(%) 	0	66,99	54,38	37,63	15,20	30,87	5,56	2,20	5,89	56,20	
PSA (Peugeot, Citroen) (ks)	0	3909	1883	262	42	0	0	0	339	6435	
(%)	0	11,95	12,35	5,50	4,56	0	0	0	16,50	11,19	
Renault (Renault, Nissan) (ks)	47	2599	1646	292	157	17	0	41	489	5288	
(%)	5,51	7,95	10,79	6,13	17,05	11,41	0	5,30	23,80	9,19	
GM (Daewoo, Opel) (ks)	353	1386	896	702	50	0	0	2	789	4178	
(%)	41,38	4,24	5,87	14,74	5,43	0	0	0,26	38,39	7,26	
Fiat (Alfa Romeo, Fiat) (ks)	404	970	619	26	5	0	1	0	108	2133	
(%)	47,36	2,97	4,06	0,55	0,54	0	2,78	0	5,26	3,71	
Toyota (Lexus, Toyota) (ks)	0	598	423	238	6	2	0	126	9	1402	
(%)	0	1,83	2,77	5,00	0,65	1,34	0	16,28	0,44	2,44	
Ford (Ford, Mazda, Volvo) (ks)	4	332	577	648	48	0	1	29	20	1659	
(%)	0,47	1,01	3,78	13,61	5,21	0	2,78	3,75	0,97	2,88	
Hyundai (Hyundai, Kia) (ks)	0	310	352	151	62	3	5	62	26	971	
(%)	0	0,95	2,31	3,17	6,73	2,01	13,89	8,01	1,27	1,69	
Honda (ks)	0	73	354	170	0	0	0	108	2	707	
(%)	0	0,22	2,32	3,57	0	0	0	13,95	0,09	1,23	
BMW (BMW, Mini)  (ks)	0	26	16	203	196	36	9	36	0	522	
(%)	0	0,8	0,10	4,26	21,28	24,16	25,00	4,65	0	0,91	
Celkový predaj (ks)	853	32711	15252	4762	921	149	36	774	2055	57513	
Zdroj: Združenie automobilového priemyslu Slovenskej republiky
Vysvetlivky: A - mini automobily, B - malé automobily, C - automobily nižšej strednej triedy, CD - automobily strednej triedy, D - automobily vyššej strednej triedy, E - luxusné automobily, F - športové automobily, G - terénne automobily, H - veľkopriestorové automobily

Podľa údajov z tabuľky 3, v roku 2003 bolo zaregistrovaných 9 899 nákladných automobilov kategórie N1, 976 nákladných automobilov kategórie N2, 1584 nákladných automobilov kategórie N3 a 212 autobusov. Podiel podnikateľa DaimlerChrysler predstavoval v kategórii N1 8,99 %, v kategórii N2 15,27%, v kategórii N3 15,34 % a medzi autobusmi 19,81 %. Podľa údajov z tabuľky 4, v kategórii N1 dosiahol najväčší podiel koncern PSA s 34,23 %, nasledovaný koncernom Volkswagen s 16,33 % podielom. Tretí najväčší podiel patrí koncernu Fiat a štvrtý podnikateľovi DaimlerChrysler. V kategórii N2 dosahuje najvyšší podiel koncern Fiat so značkou Iveco s 41,50 %, za ním nasleduje Renault s 18,85 %, DaimlerChrysler a DAF s 12,70 %. V kategórii N3 vedie Volvo s 21,34 %, nasleduje Scania s 21,28 %, DaimlerChrysler a Fiat (Iveco) s 11,68 %. Medzi autobusmi má vedúcu pozíciu Karosa s 53,77 % podielom, o polovicu menší podiel dosahuje podnikateľ DaimlerChrysler, za ktorým nasleduje SOR s podielom 8,49 %.

Tabuľka 3 – Prehľad registrácií nákladných automobilov a autobusov  podnikateľa DaimlerChrysler v Slovenskej republike za rok 2003
Značka/kategória	N1	N2	N3	M2+M3	
Chrysler 	28	0	0	0	
Jeep	61	0	0	0	
Mercedes	801	149	243	42	
smart	0	0	0	0	
Spolu	890	149	243	42	
Celkový predaj (ks)	9899	976	1584	212	
Podiel Daimler-Chrysler (%)	8,99	15,27	15,34	19,81	
Zdroj: Združenie automobilového priemyslu Slovenskej republiky
Vysvetlivky: N1 – ľahké úžitkové vozidlá, N2 – stredne ťažké nákladné automobily, N3 – ťažké nákladné automobily, M2+M3 – autobusy

Tabuľka 4 – Prehľad registrácií nákladných automobilov a autobusov  niektorých výrobcov v Slovenskej republike za rok 2003
Výrobca/kategória	N1	N2	N3	M2+M3	
PSA (Peugeot, Citroen) (ks)	3388	2	0	0	
(%)	34,23	0,20	0	0	
Volkswagen
(Audi, Seat, Škoda, Volkswagen) (ks)	1617	6	0	0	
(%)	16,33	0,61	0	0	
Fiat (Fiat, Iveco) (ks)	1013	405	185	4	
(%)	10,23	41,50	11,68	1,89	
Renault	866	184	142	11	
(%)	8,75	18,85	8,96	5,19	
DAF (ks)	0	124	126	0	
(%)	0	12,70	7,95	0	
Volvo (ks)	0	4	338	0	
(%)	0	0,41	21,34	0	
Scania (ks)	0	0	337	0	
(%)	0	0	21,28	0	
MAN (ks)	0	42	165	7	
(%)	0	4,30	10,42	3,30	
Karosa (ks)	0	0	0	114	
(%)	0	0	0	53,77	
SOR (ks)	0	0	0	18	
(%)	0	0	0	8,49	
Celkový predaj (ks)	9899	976	1584	212	
Zdroj: Združenie automobilového priemyslu Slovenskej republiky
Vysvetlivky: N1 – ľahké úžitkové vozidlá, N2 – stredne ťažké nákladné automobily, N3 – ťažké nákladné automobily, M2+M3 – autobusy

Na základe vyššie uvedeného úrad zistil, že konkurenčné prostredie v oblasti výroby a predaja osobných a nákladných motorových vozidiel je veľmi silné najmä medzi osobnými automobilmi nižších tried. Koncentrácia predaja osobných automobilov je už dlhodobo v triedach B a C –  malé automobily a automobily nižšej strednej triedy, v ktorých sa v roku 2003 predalo viac ako 83 % všetkých predajov. Bol zaznamenaný nárast hlavne v segmente malých vozidiel. Z desať najpredávanejších modelov na Slovensku je 7 z triedy B - malé vozidlá. Registrácie týchto siedmich modelov v roku 2003 predstavujú až 44 % z celkových nových registrácii tohto roku. Vo vyšších triedach prebieha súťaž najmä medzi automobilkami DaimlerChrysler, BMW a Volkswagen. 

Z hľadiska bariér vstupu do oblasti výroby a predaja osobných a nákladných automobilov je potrebné rozlišovať medzi bariérami vstupu týkajúcimi sa výroby automobilov a bariérami determinujúcimi možnosti ich dodávok na územie Slovenskej republiky. 

V súvislosti s výrobou a predajom automobilov sú najvýraznejšou bariérou vstupu vysoké náklady na obstaranie potrebného investičného majetku vzhľadom na technologickú náročnosť automobilového priemyslu. Významný vplyv má aj časový faktor súvisiaci s prípadnou výstavbou výrobného zariadenia, vysoké náklady spojené s prevádzkovaním a údržbou výrobných zariadení, zabezpečenie kvalifikovanej pracovnej sily a vlastníctva, resp. získania príslušného know-how. Iné bariéry vstupu, spočívajúce v existencii právnych predpisov, regulačných opatrení, prístupu k zdrojom dodávok a dostupnosti surovín, ktoré by znemožňovali začatie výroby v predmetnej oblasti neexistujú.

Pokiaľ ide o dodávky osobných a nákladných automobilov na trh v Slovenskej republike zo zahraničia, ktorýkoľvek výrobca automobilov môže vstúpiť na trh v Slovenskej republike bez väčších problémov. Na vstup na trh sa vyžaduje vybudovanie distribučnej siete, ktorá sa  môže líšiť podľa kategórie dovážaných a predávaných vozidiel. 

Na základe vyššie uvedených skutočností úrad dospel k záveru, že podnikateľ DaimlerChrysler je na úradom vymedzených relevantných trhoch vystavený podstatnej súťaži a nemôže sa správať nezávisle vo vzťahu k ostatným podnikateľom pôsobiacim na týchto trhoch a k spotrebiteľom.

Ako je uvedené vyššie, podnikateľ DaimlerChrysler pôsobí na území Slovenskej republiky výlučne prostredníctvom dovozov. Tieto dovozy sa realizujú prostredníctvom dvoch autorizovaných dovozcov – DaimlerChrysler Slovakia a Motor-Car Wiesenthal. Uskutočnením navrhovanej koncentrácie sa jediným autorizovaným dovozcom atuomobilov vyrábaných podnikateľom DaimlerChrysler stane podnikateľ DaimlerChrysler Slovakia. DaimlerChysler Slovakia a Motor-Car Wiesenthal dodávajú automobily jednotlivým maloobchodným predajcom automobilov. Predajcovia kupujú a predávajú motorové vozidlá konečným zákazníkom prípadne ďalším predajcom vo vlastnom mene a na vlastný účet. 

Čo sa týka postavenia jednotlivých dovozcov motorových vozidiel, úrad vychádzal zo skutočnosti, že väčšina výrobcov motorových vozidiel dováža automobily do Slovenskej republiky prostredníctvom jedného autorizovaného dovozcu, prípadne využívajú viacerých dovozcov, ktorých výlučne kontrolujú, takže vyššie uvedené podiely výrobcov budú totožné s podielmi dovozcov a závery z analýzy postavenia jednotlivých výrobcov možno aplikovať aj na postavenie dovozcov. Z tabuľky 6 vyplýva, že nedôjde k zmene postavenia konkurentov ani v prípade, že sa budú posudzovať podiely jednotlivých dovozcov samostatne bez ohľadu na to, kto vykonáva kontrolu nad dovozcom. Vzhľadom na silnú pozíciu koncernu Volkswagen v oblasti osobných automobilov vedú aj medzi dovozcami distributéri značiek tohto výrobcu  (Škoda auto Slovensko, s.r.o. s podielom 47,44 % a Porsche Slovakia, s.r.o. s podielom 8,77 %). Vzhľadom na to, že koncern PSA dováža svoje vozidlá prostredníctvom dvoch importérov (Peugeot Slovakia, s.r.o. s podielom 6,74% a Citroen Slovakia, s.r.o. s podielom 4,45 %), postúpili oproti poradiu výrobcov dovozcovia Renault Slovensko, s.r.o s podielom 7,53 % a Trade Slovakia, a.s. s podielom 7,26 %. Keďže podnikateľ DaimlerChrysler Slovakia sa navrhovanou koncentráciou stane jediným dovozcom automobilov podnikateľa DaimlerChrysler, bude jeho podiel rovnaký ako podiel podnikateľa DaimlerChrysler t.j. 1,65 %.

Medzi ľahkými úžitkovými vozidlami si vedúce pozície udržujú dovozcovia koncernu PSA Citroen Slovakia, s.r.o. s podielom 17,37 % a Peugeot Slovakia, s.r.o. s podielom 16,85 %. Za nimi nasledujú Fiat SR, s.r.o. s podielom 10,23 % a Škoda auto Slovensko, s.r.o. s podielom 10,05 %. Piatym najväčším dovozcom bude  DaimlerChrysler Slovakia s podielom 9,99 %. Ďalej nasledujú Trade Slovakia, a.s. s podielom 8,19 % a Renault Slovensko s podielom 6,81 %. 

Podľa údajov z tabuľky 5, podnikateľ DaimlerChrysler Slovakia nedováža na územie Slovenskej republiky motorové vozidlá kategórií N2, N3 a autobusy, preto sa úrad podrobne nezaoberal distribúciou v týchto oblastiach. Podiely dovozcov v jednotlivých kategóriách sú totožné s podielmi výrobcov, takže možno vychádzať z vyššie uvedeného postavenia výrobcov.

Tabuľka 5 – Podiely na trhu podnikateľa DaimlerChrysler v oblasti distribúcie motorových vozidiel na úrovni veľkoobchodu za rok 2003
Dovozca/kategória	M1	N1	N2	N3	M2+M3	
DaimlerChrysler Slovakia (ks)	43	89	0	0	0	
(%)	0,07	0,90	0	0	0	
Motor-Car Wiesenthal	908	801	149	243	42	
(%)	1,58	8,09	15,27	15,34	19,81	
Spolu (ks)	951	890	149	243	42	
(%)	1,65	8,99	15,27	15,34	19,81	
Celkový predaj (ks)	57513	9899	976	1584	212	
Zdroj: Združenie automobilového priemyslu Slovenskej republiky
Vysvetlivky: M1 – osobné automobily, N1 – ľahké úžitkové vozidlá, N2 – stredne ťažké nákladné automobily, N3 – ťažké nákladné automobily, M2+M3 – autobusy

Tabuľka 6 – Podiely na trhu niektorých distributérov motorových
 vozidiel na úrovni veľkoobchodu za rok 2003
Dovozca/kategória	M1	N1	N2	N3	M2+M3	
Škoda auto Slovensko, s.r.o. (Škoda, Seat) (ks)	27282	995	0	0	0	
(%)	47,44	10,05	0	0	0	
Porsche Slovakia, s.r.o. (Volkswagen, Audi, Porsche) (ks)	5045	640	6	0	0	
(%)	8,77	6,47	0,61	0	0	
Renault Slovensko, s.r.o. (Renault) (ks)	4330	674	0	0	0	
(%)	7,53	6,81	0	0	0	
Trade Slovakia, a.s. (Opel, Daewoo) (ks)	4178	811	1	0	0	
(%)	7,26	8,19	1,02	0	0	
Peugeot Slovakia, s.r.o. (Peugeot) (ks)	3878	1668	1	0	0	
(%)	6,74	16,85	0	0	0	
Citroen Slovakia, s.r.o. (Citroen) (ks)	2557	1720	1	0	0	
(%)	4,45	17,37	1,02	0	0	
Fiat SR, s.r.o. (Fiat, Alfa Romeo, Iveco) (ks)	2133	1013	405	185	4	
(%)	3,71	10,23	41,50	11,68	1,89	
Renault Trucks SR, s.r.o. (Renault) (ks)	0	0	184	142	11	
(%)	0	0	18,85	8,96	5,19	
DAF Trucks Slovakia, s.r.o. (DAF) (ks)	0	0	124	126	0	
(%)	0	0	12,70	7,95	0	
Scania Slovakia, s.r.o. (Scania) (ks)	0	0	0	337	0	
(%)	0	0	0	21,28	0	
Volvo Truck Slovak, s.r.o. (Volvo) (ks)	0	0	4	338	0	
(%)	0	0	0,41	21,34	0	
Karosa, s.r.o. (Karosa) (ks)	0	0	0	0	114	
(%)	0	0	0	0	53,77	
Celkový predaj (ks)	57513	9899	976	1584	212	
Zdroj: Združenie automobilového priemyslu Slovenskej republiky
Vysvetlivky: M1 – osobné automobily, N1 – ľahké úžitkové vozidlá, N2 – stredne ťažké nákladné automobily, N3 – ťažké nákladné automobily, M2+M3 – autobusy

Z podkladov a informácií poskytnutých účastníkmi koncentrácie vyplýva, že na vstup do oblasti distribúcie motorových vozidiel na úrovni veľkoobchodu neexistujú žiadne právne alebo regulačné bariéry vstupu na tento trh, pričom nie sú známe ani obmedzenia tvorené existenciou know‑how, patentov alebo iných práv duševného vlastníctva. 

Vychádzajúc z vyššie uvedených skutočností, najmä však vzhľadom na výhradný dodávateľsko-odberateľský vzťah medzi podnikateľmi DaimlerChrysler a Motor-Car Wiesenthal týkajúci sa dovozu motorových vozidiel podnikateľa DaimlerChrysler, vysoko rozvinuté konkurenčné prostredie na vyššie uvedených relevantných trhoch v Slovenskej republike, nevýznamné bariéry vstupu na relevantné trhy v oblasti distribúcie motorových vozidiel na úrovni veľkoobchodu, úrad zistil, že koncentrácia podnikateľov DaimlerChrysler a Motor-Car Wiesenthal na základe Zmluvy nevytvára alebo neposilňuje dominantné postavenie podnikateľov DaimlerChrysler a DaimlerChrysler Slovakia, ktorého dôsledkom sú významné prekážky efektívnej hospodárskej súťaže na relevantných trhoch v oblasti výroby a predaja osobných a nákladných automobilov a ani na relevantných trhoch v oblasti distribúcie osobných a nákladných automobilov na úrovni veľkoobchodu v Slovenskej republike.

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 143/PMÚ SR/2005 zo dňa 11. 1. 2005 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania listom zaevidovaným úradom pod číslom 194/2005 dňa 13. 1. 2005 uviedol, že nemá k  podkladom rozhodnutia, k spôsobu ich zistenia a k záverom uvedeným v predmetnej výzve žiadne námietky ani doplňujúce návrhy a súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	štátny radca –
	splnomocnenkyňa pre koncentrácie

Rozhodnutie sa doručuje:
JUDr. Martin Nedelka
advokát
Maróthyho 6
811 06  Bratislava